Ech setzen elo schon 2 Joer an der Chamber an et kennt mer nach emmer vir wéi wann et 2 Woche wieren, oder 2 Méint.

D'Arbecht an der Chamber as kompakt, schnell, vill ze schnell. Een Thema joot dat anert. Dokumenter liesen, Rieden virbereeden, Leit begéinen, Saache mat deenen een ni eppes ze din hat ze verstoen, op Setzunge goen, schnell réagéieren well d'Press eng Ausso wëll an natierlech och versichen eegen Initiativen z'ergräifen, wa méiglech och Initiativen déi an den Parteigremien beschwat goufen.

Dat alles zu 2 Députéiert, am aktuelle Fall de Marc Baum an ech selwer.

2 Députéiert déi dat alles nimols kéinten hikréien ouni de vollen Asaz vun hiren Matarbecher, déi een zwar bal ni op Foto'en oder op der Tele gesäit.

An deem Fall den Steve Biver, den Marc Keup an och eis ganz nei Hellef - déi der vläit nach net all kennt - d'Line Wies, wat elo fir ee Joer den hallefdeeglechen Congé parental vum Marc Keup ersetzt.

Dat heescht mir sin elo zu 5.

Net ze vergiessen datt mer och nach op d'Hellef vun eisen Virgänger ziele kenne, dem Serge an dem Justin a suguer dem Aender.

De Justin léisst sech och fir haut entschellegen.

An net ze vergiessen de Staff an och aner Memberen. A wann dat net eosu fot geschitt wéi et misst dann huet et méi mat eis an der Fraktioun ze din wéi mat der Bereetschaft vun de Memberen.

D'Zäit vergeet villäicht grad esou schnell well mer eng, wéi de Marc Keup eng Kéier sot, eng Art kleng parlamentaresch Guerillatrupp sin déi sech mat de groussen Arméi'en moosse muss.

Wat awer eng gutt Guerilla ausmécht, dat as net nëmmen hir gutt Organisatioun an d'Motivatioun vun den Truppen, mee och d'Ennerstetzung um Terrain, duerch d'Leit déi agesin datt de Kampf richteg as an datt se matmaache kennen.

Eis Guerilla gëtt net an der Pampa oder am Djungel gefouert, mee deelweis och an den gedigenen Couloiren a Säll vum lëtzebuerger Parlamentarismus.

An do kann een sech schon wéi en Ausserierdeschen virkommen wou an den Hapttheemen en absolutten Konsensus herrscht, grad an deenen Theemen déi vu strateegescher Bedeitung sin.

An der Aussepolitik oder an der Arméipolitik wéi mer dat déi 2 läscht Wochen gesin hun.

Si sin sech bal all eens: de gudde Westen, gefouert vun den USA, soll weiderhin weltwäit den Toun ugin.

Et géing em Wäerter goen, soen se. Wäerter déi mir natierlech erfonnt hun, an Europa an an den USA, an déi mer iwwerall verteidege mussen.

Si schwätzen vun Demokratie, vu Mënscherechter.

An et gin nei Feindbiller geschafen: Russland as béis, China, na ja.

Vu Latäinamerika schwätzen se net, dat intresséiert se net, ausser wann et drëms geet eng fortschrëttlech Regierung als Diktatur duerzestellen.

A wann et em Afrika geet, do herrscht de blanken Paternalismus.

Genausou wéi fréier de Kolonialismus als zivilisatoresch Missioun duergestallt gin as, och duerch sougenannten Lénksliberaler, gin haut Fräihandelsverträg imposéiert.

Géint de Wëllen vun de Bevölkerungen, well déi verfestegen d'Ofhängegkeet vun dese Länner.

Déi dausenden Migranten déi iwwert d'Mëttelmier flüchten sin déi direkt Konsequenz vum sougenannten Fräihandel, vun der fräier Maartwirtschaft vun der Interventioun - direkt oder indirekt - vun eisen Multi'en an eisen Regierungen.

An dat alles gëtt als Entwécklungshellef duergestallt, also grad de Géigendeel vun deem wat et as.

Dat as Orwell.

An déiselwecht Politiker, déi iwwer facebook oder Twitter sech esou iergeren iwwert d'Wahl vum Milliardär Trump - deen och hire Produkt as - gerad déi Politiker déi et als onmënschlech bezeechnen datt deen eng Mauer tëscht Mexiko an den USA wëll - oder besser gesot weiderbauen, well se besteet schon deelweis an de léiwen Obama huet se net ofrappe gelooss - also genau déi Politiker, rietsliberal, mëttliberal, lénksliberal, sin déi, déi eis Mauer, eis europäesch Mauer ennerstetzen a begréissen.

D'EU brauch keng Mauer ze bauen.

Si huet der dräi:

Déi éischt, as och déi schéinst as si kann net dofir. Et as d'Mëttelmier, do wou en Deel vun der Menschheet gebléit huet. An wou elo en Deel vun der Menschheet stierwt.

Déi zweet Mauer as vu Mënschenhand: si heescht Frontex. Dat as déi europäesch Agence déi am Mëttelmier patrouilléiert fir dofir ze suergen datt d'Odyssee vun den Flüchtlingen nach méi déidlech gëtt.

Déi drëtt Mauer heescht Schengen. Dat schéint Duerf un der Musel kann net dofir, mee dee Vertrag, deen zwar d'Grenzen an Europa opmécht, dee rigelt se zou op de Rescht vun der Welt.

Eng Festung as et.

Dat as d'Realitéit hannert den eidelen Sonndesrieden déi eis Mainstreampolitiker vum extreemen Zentrum herrscht.

Si sin net besser wéi den Trump, si behuelen sech besser.

Och, heiansdo rutscht et hinnen aus: wéi war et mat Jeroen Dijsselbloem, den nach Finanzminister vun Holland.

Mir kennen deen all, mir kennen all deem Sozialdemokrat seng Roll an der griechescher Kris.

Dat as deen deen grad den Südeuropäer virwerft hirt Geld am Alkohol an a Fraen ze verprassen.

Deen sinistren Personnage huet och nach d'Arroganz erem eng Kéier Eurogruppechef ze gin.

Ech gin dovunner aus datt déi lëtzebuerger Regierung hien net wäert ennerstetzen, soss wier dat eng Frechheet fir e groussen Deel vun eiser Bevölkerung, well mir hei zu Lëtzebuerg sin och zu engem groussen Deel Südeuropäer!

De Chaos op der Welt deen den globalen Kapitalismus schaaft, Spannungen tëscht Imperien an hir Proxy-Kricher hu vill Ursaachen.

Ech hun d'Zäit net fir op alles anzegoen, dir braucht mech souwisou net fir iech se ze erkläeren.

Am Verlaf vum 20. Jorhonnert a bis elo huet de Kapitalismus eng vu sengen effektivsten Waffen verschäerft: dat as déi vun den Finanzstréim.

Et geet em ganz grouss Gesellschaften, et geet em d'Beweejen d'Plazéieren vu Milliarden.

Et geet em gesetzlech Konstrukter déi et erlabe sollen, vereinfache sollen, datt dës Milliarden net an den Täschen vun den schaffende Leit landen..

Et as immens komplex, sou wéi se an der Chamber ëmmer soen fir net mussen zouzegin datt se näischt verstanen hun.

Mee och wann et technesch komplex as, as et politesch an ekonomesch ganz einfach: et geet drëms d'Kapital total vun der politescher Kontroll ze befreien.

Weltwäit vernetzt, iwwert d'Grenzen vun den Natiounen ewech an nach vereinfacht duerch global Kommunikatiounsmëttelen, informatesch Robotteren déi an Nanosekonnen Transaktiounen duerchféieren.

Esou Zentren, esou Finanzplazen, nenne mer se esou, därer gin et Honnerten uechtert d'Welt an eng net onbedeitend huet sech och zu Lëtzebuerg établéiert.

Där hätte anscheinend eise Wuelstand ze verdanken.

Dat as eng phenomenal Verzerrung vun der Geschicht.

Eise Wuelstand hu mer de Kämpf ze verdanken déi iwwert Jorzingten gefouert goufen.

Déi Kämpf hu leider den Kapitalismus net iwwerwonnen, mee si hun dozou gefouert datt e staarke Sozialstaat opgebaut gouf an och d'Friichte vun der Arbecht besser emverdeelt hun - vun Uewen no Ennen, wéi den Aender ëmmer seet.

An elo, mir erliewen dat jo, geet déi Emverdeelung erem an déi aner Richtung - och hei zu Lëtzebuerg.

An et wier naiv ze mengen datt dat näischt mat der Finanzlobby déi hei usässeg as ze din.

Well et as grad déi, ennert anerem iwwert hir politesch Seilschaften a bal allen Parteien, déi Drock ausübt fir dee Sozialstaat ofzebauen.

Si as souguer méi agressiv wéi dat klassescht Patronat.

Ech sin eng Kéier, dat war d'läscht Joer, op enger Konferenz ageluede gin, organiséiert vun der Organisatioun vun den Tax Advisers.

Do war ech net méi vum Mars, mee vun enger anerer Galaxis.

An um Enn koum e Vertrieder vun der Handwierkerkummer bei mech a sot mir "Här Wagner, ech sin bal ni mat iech averstanen mee dës Kéier war ech mat iech am meeschten averstanen".

Well souguer hien war schockéiert iwwert dat wat déi Leit gesot hun.

Fir iech e Bild ze molen: an hiren Aen as d'DP eng sozialistesch Partei.

All Form vu Besteierung hätten se am léiwsten ewech.

A si haten sech och mat der Gemengesteier wou se einfach net verstinn firwat et esou eppes gett. En Argument wier gewiecht dat all Gemeng eng Sportshal hätt an dat wier iwwerdriwwen.

Leider as et esou datt, zumindest an der Chamber, en totalen Konsensus herrscht fir d'Intressen vun der Finanzoligarchie ze verteidegen.

An dat as net nëmmen d'Regierung, mee och d'CSV an och den ADR.

Typesch fir riets Parteien déi sech volkstümlech gin an awer an der Realitéit d'Affekoten vun der Finanzoligarchie spillen - am iwwerdroenen wéi och am bildleche Senn.

A leider stelle mer och oft fest datt déi Gréng dat matdroen.

Meeschtens soen se näischt. Qui ne dit mot consent.

An dat as dat wat eis am meeschten op de Kitt geet: déi Gréng déi sech nach ëmmer als grouss Moralapostelen vun der Transparenz verkafen an vun der Gerechtegkeet weltwäit sin déi éischt déi emfalen.

Am EU-Parlament si se géint den CETA, zu Lëtzebuerg sin se dofir.

Am EU-Parlament bekämpfen se d'Steiernischen, zu Lëtzebuerg huelen se se a Schutz.

Si passen sech am Fong un all Situatioun un. Wéi e Chamäläon. Am Ufank gréng, heinasdo rout, oft blo a schwaarz an awer virun allem gro.

An ech muss soen datt et ufänkt ermiddend ze gin, well mir erliewen zanter gutt 3 Joer, zanter dem LuxLeaks-Skandal, datt d'Regierung permanent Stoppjes spillt, no baussen hin op Transparenz setzt an sech als Musterschüler gëtt mee ni seriö op eis Froen äntwert. Beschtfalls kréie mer e Resumé vun der Gesetzgebung, mee eng politesch Aentwert nimols.

Oder et gëtt mat de Wieder gespillt.

Dat beschte Beispill war jo wou den Finanzminister erkläert huet, op d'Fro ob eng wichteg Affekotenetüd vun der Regierung gerode krut mat der europäescher Enquêtekommissioun net zesummenzeschaffen, wou den Finanzminister seet ee Beamten hätt dem Affekot keng Instruktioun gin mee eng Präferenz ausgedrékt.

Ech kann iech just eng Saach soen: schon nëmmen wéinst der helleger Allianz an der Chamber a Punkto Steiertricksereien - wéi de Jean Asselborn et selwer nennt - as et wichteg dat déi Lénk an der Chamber as.

A d'Finanzoligarchie huet eis wierklech net gäer. A mir sin - nach! - nëmmen zu 2.

Well do si mir och erem elleng géint den Mainstream.

Géifen se nëmmen déi selwecht Energie an der Verteidejung an der Ausweitung vun den Rechter vun de schaffende Leit stiechen wéi an der Verteijung vun enger Minoritéit vun ultraräicher!

Muer de moien um 9 Auer as e wichtege Rendez-vous.

Do as nämlech en Hearing an der Chamber. Dir wësst, déi Hearingen wou en Auteur vun enger Petitioun vun der Chamber gehéiert gëtt wann en iwwert 4.500 Ennerschrefte krut.

Innerhalb vun e puer Deeg huet e jonke Mann et fäerdegbruecht iwwer 11.000 Ennerschreften (dat as den zweetstäerkste Record) ze sammelen mat der Fuederung datt et un der Zäit wier déi minimal gesetzlech Congésdeeg am private Secteur vun 25 op 30 eropzesetzen.

Do fennt een der natierlech ëmmer déi soen "Dat as einfach, wien as géint méi Congé?"

Mee dee jonke Mann, dee mir och kennegeléiert hun, deen huet e politescht Bewosstsäin.

Dee kennt d'Geschicht vun den Errungenschaften vun der Arbechterbeweejung.

An et as jo och net fir näischt datt den OGBL déi Fuederung lancéiert huet.

Zu Letzebuerg as d'Arbechtszäit zanter 40 Joer net méi verkierzt gin.

Bei all Verkierzung vun der Arbechtszäit hu mer emmer erem vu Patronatssäit héieren datt et de Chaos géif provozéiert, d'Wirtschaft géif ennergoen, asw, asw...

Dat as awer ni agetratt.

D'Ofkierzung vun der Arbechtszäit as och en Deel Emverdeelung vun deem Räichtum deen d'Salariat schaaft.

Et gin natierlech Branchen wou den gesetzlechen Congé iwwert 25 Deeg d'Joer as, wéi am Bankesecteur, well de Kollektivvertrag dat virschreiwt.

Mee an all deene Branchen wou grad kee Kollektivvertrag as, an dat sin grad déi wou d'Leit am prékärste sin, do geet et knapps driwwer.

Oder a Branchen wou et e schlecht Kollektivvertrag gett.

Dat as zum Beispill de Fall am Botzsecteur, wou no ville Joeren vläit 1/2 oder 1 ganzen Daag bäikennt.

Et as natierlech einfach ze soen esou eng Fuederung wier kabes.

Dat soen déi sozial Privilégéiert emmer.

Déi di mengen et wier eng iwwerdriwwe Fuerderung, déi solle mol 1 Joer lang an d'Keess setze goen vun engem Supermarché, um Bau schaffen oder méi intellektuel, administrativ Arbechten an engem Büro.

30 Deeg Congé d'Joer dat as kee Luxus.

Dat alles an engem Kontext wou duerch den technologesche Fortschrett an d'Profitraten an d'Luucht gin - mir hu jo eng relativ staark Croissance awer anerersäits gett d'Arbechtskraft emmer méi belleg.

Dat seet souguer de Finanzminister, do brauch ee just d'Zuel vun den Arbechtsplazen déi geschafe gin ze vergläichen mat den Recetten op d'Salairen an d'Traitementer.

An do kommer mer grad op e wonne Punkt.

D'Arbecht.

Och wann déi offiziell Zuelen vum Chomage liicht erofgin, heescht et net datt d'Salariat et besser huet.

Et gin ëmmer méi belleg Arbechtsplazen kréiert.

Dat as eng Saach.

Mee sin se och sécher?

Wéivill CDD'en amplaz CDI'en?

Wéi de Marc et während der Debatt iwwert déi wirtschaftlech Situatioun erennert huet, sin 11% vun de Leit déi hei schaffen als arem anzestufen, déi sougenannten "working poor".

Zu deem Punkt huet de Marc och eng Interpellatioun gefrot, well mir wëllen dat thematiséieren.

Ech si mer awer net esou sécher ob dee Wëllen souwuel vun der Majoritéit wéi och der CSV-ADR Oppositioun gedeelt gëtt.

Mat 11% arem Salarié'en as Lëtzebuerg un der Spetzt vun der aler EU, also déi eehemoleg 15 Länner virun der Osterweiderung.

An dat as och de Präiss deen ze bezuelen as fir dee faméisen Triple A, an dee faméisen Wuesstem, fir deen sech d'Regierung bretzt.

Dat as de Präiss vun der sougenannter Kompetitivitéit.

Jo natierlech, si wëllen Arbechtsplaze schafen, si brauche jo och Leit déi schaffen.

Mee si solle belleg sin. A flexibel. Also flexibel: am Senn vum Patronat natierlech.

Dat as eng gelle Reegel vum Kapitalismus an déi gëllt nach ëmmer. Kapitalismus brauch eng Reservearméi u Chomeuren fir esou d'Arbechtskräften enner Drock ze setzen an esou kann een d'Arbechtskäschten erofzedrécken.

Lëtzebuerg, wéi iwwerhapt déi ganz westlech Welt, as an deser Situatioun.

Zu Lëtzebuerg hu mer awer nach e ganz spezifesche Probleem: de Wunnengsmaart.

Ech hu bal keng Riedezäit méi.

Iwwert de Logement hu mer schon esou oft geschwat, mir gëtt et scho bal dronken.

Leider muss ee feststellen datt ennert deser Regierung sech näischt fundamentales wäert änneren.

Nodeems CSV, d'Partei vun de Groussgrondbesetzer, an d'Oppositioun geschéckt gouf setzt elo d'DP, d'Partei vun de Promoteuren un den Hiewelen vum Logementsministär.

Déi 2 Parteien sin sech d'ailleurs eens, dat konnt een an engem face-à-face tescht dem aktuellen President vun der Logementskommissioun vun der DP an sengem Virgänger vun der CSV, des Woch um 100,7 héieren:

Hir Politik soll weiderhin déi vun der Muert sin an net déi vum Bengel.

Dat heescht: et gëtt weiderhin op de Maart gesat - wat jo gescheitert as - an d'Propriétairen kréien Steierkado'en.

Dat si keng Muerten, dat as Kaviar a Foie gras.

Dat eenzegt wat hinnen agefall as as de Mietzuschuss, dat heescht datt den Steierzueler déi iwwerdriwwe Loyers'en kompenséiert.

An dobäi sin d'Critère sou festgeluecht datt et schwéier as deen ze kréien.

Net ze schwätzen vun de bal 20.000 Leit déi ganz einfach eng Wunneng an dat not Ausland siche gaange sin.

An ech mengen dat stéiert si net, well esou gëtt de Probleem no baussen exportéiert an d'Promoteuren kenne sech weider d'Hänn reiwen.

Mir maachen wat mir kennen.

Mir hun eng grouss Campagne lancéiert, déi dir all kennt.

An och an der Chamber hu mer eis emol getraut eng Proposition de loi ze maachen an ze déposéieren an déi definitiv reegele soll datt et d'Propriétaire sin déi d'Kommissioun vun enger Agence bezuele mussen (also de Commanditaire) an datt d'Garantie bancaire op ee Mount Loyer festgeluecht soll gin.

Ech hu virun 2 Méint an enger Logementskommissioun den Logementsminister gefrot wou d'Regierung dru wier mat hirem Avis zu eiser Gesetzespropos an en huet mir verséchert hie wier am gangen se intensivst ze liesen.

Bon, et sin 3 Säiten, ech gi mol dovunner aus datt se den Exposé des motifs elo gelies hun.

Kamerodinnen a Kameroden,

Mat all deem wat ech elo opgezielt hun, muss ee wierklech vun engem ganz anere Planéit kommen fir ze mengen mir wieren bereed an iergender Form eng wirtschaftsliberal Regierung ze toléieren.

Dat huet geschter den Präsident vun der CSV gemengt, de Marc Spautz.

Här Spautz,

Et as jo schéin datt dir ganz vill Fantasie hutt an et as jo och normal datt der äer Geschichten der ganzer Welt wëllt matdeelen.

Mee datt mir Gambia wéilten toléieren, dat as net wouer.

A wëess der wat Här Spautz...

Ech hoffen datt kee Kand nolauschtert.

De Kleesschen... Dee gëtt et och net!

David Wagner, 26.03.2017